b'\n_START_ARTICLE_\nKristuksen uuden liiton kirkko\n_START_PARAGRAPH_\nKristuksen uuden liiton kirkko (engl. Church of the New Covenant in Christ) on John W. Bryantin (s. 1946) perustama my\xc3\xb6hempien aikojen pyhien liikkeeseen kuuluva yhteis\xc3\xb6. Yhteis\xc3\xb6n p\xc3\xa4\xc3\xa4maja on nykyisin Salemissa Oregonissa._NEWLINE_Bryant k\xc3\xa4\xc3\xa4ntyi 1964 My\xc3\xb6hempien aikojen pyhien Jeesuksen Kristuksen kirkon j\xc3\xa4seneksi. Kirkon j\xc3\xa4senen\xc3\xa4 h\xc3\xa4n toimi l\xc3\xa4hetysty\xc3\xb6ss\xc3\xa4 Japanissa. 1970-luvun alussa Bryant tuli vakuuttuneeksi siit\xc3\xa4, ett\xc3\xa4 MAP-kirkko oli ollut v\xc3\xa4\xc3\xa4r\xc3\xa4ss\xc3\xa4 hyl\xc3\xa4tess\xc3\xa4\xc3\xa4n moniavioisuuden. H\xc3\xa4n erosi MAP-kirkosta ja liittyi moniavioisuutta harjoittavaan Apostolic United Brethren -yhteis\xc3\xb6\xc3\xb6n Utahissa._NEWLINE_Vuonna 1974 Bryant alkoi kertoa saavansa ilmestyksi\xc3\xa4 Jeesukselta. H\xc3\xa4n kertoi apostoli Johanneksen vierailleen luonaan enkelin\xc3\xa4 ja kehottaneen h\xc3\xa4nt\xc3\xa4 muodostamaan "ikiaikaisten yhteis\xc3\xb6n". 1975 h\xc3\xa4n kertoi tulleensa temmatuksi n\xc3\xa4yss\xc3\xa4 muinaiseen Eenokin kaupunkiin, jossa mormonismi perustaja Joseph Smith ja Apostolic United Brethrenin perustaja Joseph White Musser olivat asettaneet h\xc3\xa4net kirkon johtoon. Bryant erosikin Apostolic United Brethrenist\xc3\xa4 ja perusti oman yhteis\xc3\xb6n, jolla h\xc3\xa4n antoi nimen Patriarkaalinen Kristuksen kirkko (Church of Christ Patriarchal). My\xc3\xb6hemmin kirkko nimettiin uudelleen Kristuksen evankeliseksi kirkoksi (Evangelical Church of Christ). 1985 se sai nykyisen nimensa Kristuksen uuden liiton kirkko._NEWLINE_Osa Apostolic United Brethrenin j\xc3\xa4senist\xc3\xa4 siirtyi Bryantin seuraajiksi. 1979 h\xc3\xa4n muutti seuraajineen Fair Haven Ranchille l\xc3\xa4helle Las Vegasia Nevadaan. Bryant j\xc3\xa4rjesti siell\xc3\xa4 kirkkonsa kommuuniksi, jossa otettiin k\xc3\xa4ytt\xc3\xb6\xc3\xb6n omaisuuden yhteyden laki. 1981 ryhm\xc3\xa4 muutti maatilalle l\xc3\xa4hell\xc3\xa4 Salemia Oregoniin._NEWLINE_Bryantin oli naimisissa kuuden naisen kanssa. Yksi heist\xc3\xa4, joka my\xc3\xb6hemmin j\xc3\xa4tti liikkeen, syytti Bryantia siit\xc3\xa4, ett\xc3\xa4 t\xc3\xa4m\xc3\xa4 oli muuttanut temppelitoimitukset seksuaalisiksi riiteiksi. H\xc3\xa4nen mukaansa liike suoritti sinet\xc3\xb6innin iankaikkiseen avioliittoon sukupuoliyhdynn\xc3\xa4n avulla. H\xc3\xa4n syytti Bryantia my\xc3\xb6s insestist\xc3\xa4 ja lapsiin sekaantumisesta. Syyt\xc3\xb6ksi\xc3\xa4 ei ole kuitenkaan vahvistettu puolueettomissa tutkimuksissa._NEWLINE_1980-luvun puoliv\xc3\xa4liss\xc3\xa4 Bryantin johtama ryhm\xc3\xa4 joutui vaikeuksiin, koska sen v\xc3\xa4itettiin pyrkiv\xc3\xa4n k\xc3\xa4\xc3\xa4nnytt\xc3\xa4m\xc3\xa4\xc3\xa4n l\xc3\xa4heisen koulun lapsia j\xc3\xa4senikseen. Bryantin asema horjui, ja lopulta h\xc3\xa4n p\xc3\xa4\xc3\xa4tti hajottaa liikkeens\xc3\xa4. 1985 h\xc3\xa4n kuitenkin j\xc3\xa4rjesti sen uudelleen Kristuksen uuden liiton kirkoksi. Kirkkoon kuuluu nyky\xc3\xa4\xc3\xa4n noin 120 perhett\xc3\xa4, joista suurin osa asuu kommuunissa Salemissa.'